钦定古今图书集成/明伦汇编/官常典/第571卷 > 乌古论三合
## 钦定古今图书集成/明伦汇编/官常典/第571卷 > 乌古论三合

按《金史》本传：“三合，曷懒路爱也，窟河人，后徙真定。睿
宗为右副元帅，闻三合勇略，选充扎也。后从宗弼征
伐，补曲院都监。未几，从伐宋，与宋兵遇于颍州，三合
先登，破之。皇统元年，领汉军千户，帅府再以军四千
隶焉。除同知郑州防御使事，再迁太子少詹事。大定
六年，改洺州防御使。上曰：‘卿昔事睿宗，积劳苦。逮事
朕，辅佐太子，宣力多矣。今典名郡，所以劳卿也’。”迁永
定军节度使，历临潢、凤翔尹，陕西路统军使，东平尹。
节制州郡，躬行俭约，政先宽简，边庭久宁，人民获安。
召为签书枢密院事，卒。十八年，世宗追录三合旧劳，
授其子大兴河北西路爱也窟河世袭猛安、阿里门
河谋克，阶武功将军。